Na podlagi 65. in prvega ter drugega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 65/07 – odl. US, 56/08, 4/10, 20/11, 100/11 – odl. US, 111/13, 68/16, 61/17, 21/18 – ZNOrg, 49/20 – ZIUZEOP, 3/22 – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK) in v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljnjem besedilu: Pravilnik) Ministrstvo za kulturo Republike Slovenije objavlja

**Javni razpis za izbor kulturnih projektov na področju romske skupnosti v Republiki Sloveniji za leto 2024 (JPR-Romi-2024)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, Ljubljana (v nadaljnjem besedilu: ministrstvo).

1. **Predmet oziroma področje in cilji javnega razpisa**

Predmet javnega razpisa je financiranje kulturnih projektov nepridobitnih kulturnih organizacij s statusom pravne osebe zasebnega prava na področju romske skupnosti v Republiki Sloveniji ter kulturnih projektov ustvarjalcev na področju romske skupnosti v Republiki Sloveniji s statusom samozaposlenih v kulturi.

Cilji javnega razpisa so ohranjanje, promocija in razvoj kulture, jezika in identitete romske skupnosti, spodbujanje aktivnosti in ustvarjalnosti pripadnikov romske skupnosti na področju kulture, višja raven varovanja kulturnih pravic v okviru deklariranih človekovih pravic, kulturna integracija ob ohranjanju kulturne raznovrstnosti ter večja ozaveščenost o kulturi in jeziku romske skupnosti.

V tem razpisu uporabljeni izrazi, ki se nanašajo na osebe in so zapisani v slovnični obliki za moški spol, so uporabljeni kot nevtralni za ženski in moški spol.

1. **Pomen izrazov**

**Prijavitelj projekta** je izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Nepridobitna kulturna organizacija s statusom pravne osebe zasebnega prava** je društvo, zveza društev, zasebni zavod ali druga nevladna organizacija, ki je registrirana za opravljanje kulturno-umetniških dejavnosti in posredovanje kulturnih dobrin v Sloveniji. Nevladno organizacijo opredeljuje 2. člen Zakona o nevladnih organizacijah (ZNOrg, objavljen v Uradnem listu RS št. 21/18) (v nadaljnjem besedilu: organizacija).

**Ustvarjalec** je fizična oseba, ki je na dan oddaje vloge vpisan v razvid samozaposlenih v kulturi.

**Odgovorna oseba** prijavitelja je tista oseba, ki poslovno in vsebinsko predstavlja in zastopa organizacijo oziroma posameznik v vlogi ustvarjalca.

**Kulturni projekt** so kulturne aktivnosti, ki so po zasnovi, vsebini, izvedbi in obsegu zaključena celota, kar je mogoče razbrati iz izpolnjenega prijavnega obrazca.

**Finančna uravnoteženost kulturnega projekta** pomeni, da se skupna vrednost odhodkov in prihodkov celotnega projekta po stroškovnih postavkah, prikazanih v finančni obrazložitvi, ujema (odhodki = prihodki). Celotna vrednost projekta obsega vse načrtovane odhodke.

**Otrok** je oseba, mlajša od 15 let. **Mladi** so osebe, stare od 15 do 29 let. **Starejši** so osebe, stare 55 ali več let.

1. **Pogoji za sodelovanje na javnem razpisu**

Na javni razpis se lahko prijavi le prijavitelj, ki:

1. je nepridobitna kulturna organizacija s statusom pravne osebe zasebnega prava, ki deluje vsaj eno leto pred objavo javnega razpisa (šteje se datum izdaje odločbe pristojne upravne enote)

ali je ustvarjalec, ki je na dan objave javnega razpisa vpisan v razvid samozaposlenih v kulturi;

1. ima organizacija v ustanovnem aktu ali drugem ustreznem pravnem aktu opredeljeno delovanje na področju kulturno umetniških dejavnosti v Sloveniji ter delovanje na področju romske skupnosti v RS

ali ustvarjalec deluje na področju romske skupnosti v RS;

1. ima sedež oz. naslov v Republiki Sloveniji;
2. ima izpolnjene vse pogodbene obveznosti do ministrstva in njegovih proračunskih porabnikov;
3. **prijavlja največ tri (3) projekte iz treh (3) različnih področij javnega razpisa;**
4. **prijavlja projekt, katerega zaprošeni znesek financiranja ni manjši od 2.000 EUR in ne presega 12.000 EUR;**
5. prijavlja aktivnosti projekta, ki jih bo realiziral najkasneje do konca razpisnega leta;
6. ne prijavlja istega kulturnega projekta, ki je bil že izbran na drugem programskem ali projektnem razpisu oziroma pozivu ministrstva ali pri njegovih proračunskih porabnikih in
7. bo v primeru, da na razpis prijavlja več vlog, vsako vlogo (za vsak projekt posebej) oddal v ločeni ovojnici.

Prijavitelj izjave o izpolnjevanju pogojev podpiše v predpisanem prijavnem obrazcu.

1. **Področja javnega razpisa**

**5. 1. Izdajateljska in založniška dejavnost:**

Ministrstvo bo podprlo:

- revije in časopise v romskem jeziku, ki obravnavajo izvirne in prevedene leposlovne, esejistične in kritiške prispevke ter izvirne in prevodne prispevke o leposlovju, umetnosti in kulturi,

- mladinske revije in časopise v romskem jeziku, ki prispevajo h kulturno-umetnostni vzgoji in izobraževanju otrok in mladine,

- izvirna leposlovna esejistična in kritiška dela v romskem jeziku,

- izdajo del za otroke v romskem jeziku ali dvojezična dela,

- dvojezična prevodna in poljudnoznanstvena leposlovna dela (za odrasle ali mladino),

- izvirna in prevodna dela iz humanističnih in družboslovnih ved (posebno tista, ki se nanašajo na jezik, umetnost in kulturo romske skupnosti),

Ministrstvo ne bo podprlo izdaj, ki nimajo izvirnih kulturnih vsebin ter ponatisov. Ministrstvo bo podprlo samo prvo izdajo.

Prijavitelj mora za posamezne projekte s tega področja k vlogi priložiti tudi: za knjižno izdajo rokopis (vsaj del rokopisa), za izdajo časopisa zadnjo izdano številko ter za strokovna dela opredelitev metodologije za oblikovanje strokovnega dela.

**5. 2. Spletne strani**

Ministrstvo bo podprlo spletne strani, namenjene obveščanju ter objavi člankov in vsebin, ki se nanašajo na jezik, umetnost in kulturo romske skupnosti.

**5. 3. Dejavnosti kulturnih skupin**

Ministrstvo bo podprlo produkcijo in predstavitev kulturnih skupin širšemu okolju, delovanje skupine in usposabljanje mentorjev. Ministrstvo ne bo podprlo stroškov v zvezi z druženjem članov (kot so pogostitev, pijača, potni stroški članov ipd.)

**5. 4. Dejavnosti za ohranjanje jezika**

Ministrstvo bo podprlo dejavnosti za ohranjanje jezika in dejavnosti, ki razvijajo jezikovno kulturo in jezikovno ustvarjalnost na področju romske skupnosti in jih bo vodil usposobljen oz. izkušen mentor/vodja. Podprlo bo še posebej tiste projekte, ki spodbujajo bralno pismenost in bralno kulturo.

**5. 5. Mednarodno sodelovanje**

Ministrstvo bo podprlo mednarodno sodelovanje Romov, ki prispeva k ohranjanju njihove kulturne identitete. Prijavitelj mora k vlogi priložiti tudi vabilo organizatorja iz tujine ter v vlogi utemeljiti udeležbo.

**5. 6. Predstavitve kulturnih dejavnosti širšemu okolju**

Ministrstvo bo podprlo predstavitve, ki s kulturo romske skupnosti seznanjajo čim širšo javnost in v katere je vključenih čim več izvajalcev.

**5. 7. Prireditve**

Ministrstvo bo podprlo prireditve s programom, ki po svoji vsebini najbolje uresničuje cilje razpisa. Prednostno bo podprlo samo tiste osrednje prireditve in dogodke za praznovanje romskih praznikov (ob svetovnem dnevu Romov, ob dnevu romskega jezika, ob spominu na porajmos ipd.), ki bodo vključevali več izvajalcev romske skupnosti, obširnejši program in bodo vključili širšo javnost.

Ministrstvo ne bo podprlo projektov, iz katerih je razvidno, da gre le za druženja ob športu, zabavi, koncertu ipd. ter projektov, pri katerih gre za tekmovanja (z denarnimi nagradami).

**5. 8. Predavanja, seminarji, delavnice ipd.**

Ministrstvo bo podprlo predavanja in seminarje z romsko tematiko, ki jih bodo izvajali strokovno usposobljeni ali izkušeni predavatelji.

Podprlo bo tudi delavnice, ki jih vodijo usposobljeni oz. izkušeni mentorji in vključujejo večje število pripadnikov romske skupnosti.

**5. 9. Digitalizacija**

Ministrstvo bo podprlo digitalizirane in spletno dostopne digitalizirane vsebine, prilagojene specifičnim potrebam romske skupnosti v RS. Prednostno bo podprlo izdajo besedil v digitalni obliki (npr. e-knjige).

Nosilce zvoka in slike bo ministrstvo podprlo le pri prvi izdaji.

**5. 10. Drugo**

Ministrstvo bo podprlo tudi projekte, ki jih ni mogoče uvrstiti med zgoraj navedene dejavnosti, a prispevajo k uresničevanju ciljev razpisa iz 2. točke besedila tega javnega razpisa in spadajo na področje kulture.

**5. 11. Ministrstvo ne bo podprlo:**

- osnovne, redne dejavnosti prijavitelja,

- naknadne izdaje nosilcev zvoka in slike,

- ponatisov tiskanih izdaj,

- projektov, ki ne bodo vključevali večinoma kulturnih vsebin,

- ekskurzij in izletov (tudi če gre za oglede kulturnih institucij),

- športnih dejavnosti ipd.,

- projektov, pri katerih gre za tekmovanja z denarnimi nagradami in

- projektov, iz katerih je razvidno, da gre le za druženja ob športu, zabavi, koncertu ipd.

1. **Razpisni kriteriji**

Projekti, prijavljeni na javni razpis, se ocenjujejo na podlagi temeljnih in prednostnih kriterijev.

Kriteriji so ovrednoteni s točkami, pri čemer je pri posameznem kriteriju navedena najvišja možna višina prejetih točk.

**6. 1. Temeljni kriteriji**

|  |  |
| --- | --- |
| **Kriterij:** | **Število**  **možnih točk** |
| a. prispevek projekta k ohranjanju, razvoju, spoznavanju in promociji kulture, jezika in identitete romske skupnosti ter prispevek h jezikovni in kulturni raznolikosti; | 10 |
| b. prispevek projekta k integrativnemu delovanju (sodelovanje med različnimi manjšinskimi skupnostmi, sodelovanje med romsko skupnostjo in večinskim prebivalstvom, predstavitev dejavnosti širši javnosti, sodelovanje med izvajalci romske skupnosti iz različnih regij Slovenije, aktivno vključevanje pripadnikov romske skupnosti, uveljavljanje romske skupnosti v lokalnem in širšem kulturnem ter družbenim okolju ipd.); | 10 |
| c. realen in vsebinsko utemeljen finančni načrt projekta, upravičenost stroškov in finančna uravnoteženost kulturnega projekta; | 10 |
| d. pripravljenost projekta za izvedbo (aktualnost in realna izvedljivost, organizacijska in terminska razdelanost ipd.); | 10 |
| e. izvirnost kulturnega projekta (izvirnost idej in pristopov, kakovost programa ipd.). | 10 |
| **SKUPAJ:** | **50** |

Točke se dodelijo po sistemu: 10 točk = odlično, 9 in 8 točk = zelo dobro, 7 in 6 točk = dobro, 5 in 4 točke = sprejemljivo, 3, 2 in 1 točk = manj sprejemljivo ter 0 točk = nesprejemljivo.

**6. 2. Prednostni kriteriji:**

|  |  |
| --- | --- |
| **Kriterij:** | **Število**  **možnih točk** |
| 1. kulturna dejavnost, kjer aktivno sodelujejo pripadniki multiplo ranljivih skupin (npr. romski otroci in mladi, romske ženske, starejši Romi in Rominje ipd.), | 1 |
| 1. kulturna dejavnost, namenjena pretežno eni izmed multiplo ranljivih skupin (romskim otrokom ali mladim Romom ali romskim ženskam ali starejšim Romom in Rominjam), | 1 |
| 1. dejavnost, namenjena kulturno-umetnostni vzgoji in izobraževanju, | 1 |
| 1. kulturna dejavnost v jeziku pripadnikov romske skupnosti ali dvojezični projekt, | 1 |
| 1. prispevek k spodbujanju bralne pismenosti in bralne kulture, | 1 |
| 1. aktivno vključevanje strokovnjakov in umetnikov, | 1 |
| 1. vključene aktivnosti za razvoj in raziskovanja na področju kulture, | 1 |
| 1. vključene predstavitve aktivnosti projekta izven prostora, kjer poteka večina aktivnosti, | 1 |
| 1. sodelovanje z javnimi zavodi s področja kulture, | 1 |
| 1. vključitev projekta v javno kulturno infrastrukturo, v vzgojno izobraževalne institucije, v večgeneracijske centre, večnamenske romske centre ipd., | 1 |
| 1. projekt predvideva vključenost sofinancerjev in/ali lokalne skupnosti, | 1 |
| 1. delovanje je ocenjeno kot splošno koristno (organizacija ima podeljen status delovanja v javnem interesu na področju kulture) oziroma je ocenjeno kot izjemen kulturni prispevek (ustvarjalec je vpisan v razvid samozaposlenih v kulturi s pravico do plačila prispevkov za socialno varnost). | 4 |
| **SKUPAJ:** | **15** |

Prednostni kriteriji so ocenjeni z 0 ali 1 točko, kar pomeni, da projekt ne dosega (0 točk) ali dosega (1 točka) posamezni prednostni kriterij, razen prednostni kriterij »m«, ki je ocenjen z 0 ali 3 točkami, kar pomeni, da projekt ne izpolnjuje (0 točk) ali izpolnjuje (3 točke) ta prednostni kriterij.

1. **Način ocenjevanja**

Po temeljnih kriterijih je za posamezen projekt možno prejeti največ 50 točk, po prednostnih kriterijih pa največ 15 točk.

**Najvišje število prejetih točk za posamezen projekt je 65 točk.**

**Najmanjše število točk, ki ga mora projekt doseči, da se lahko financira, je 42 točk.**

Postopek ocenjevanja vlog bo izvedla strokovna komisija za kulturne dejavnosti manjšinskih in ranljivih družbenih skupin(v nadaljnjem besedilu: strokovna komisija), ki bo posamezen kulturni projekt ovrednotila in ocenila glede na temeljne in prednostne kriterije, na podlagi obrazložitev prijavitelja v vlogi in priloženih prilog k prijavnemu obrazcu.

Ocene so uravnotežene tudi primerjalno z drugimi prejetimi vlogami.

Vsako vlogo ocenijo člani strokovne komisije. Če posamezni kriterij ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do vključno 0,4 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Strokovna komisija ima tudi možnost, da v svojem predlogu pripravi rezervno listo projektov ustreznih vlog, ki lahko po prednostnem redu postanejo predmet financiranja v primeru sprostitve ali povečanja proračunskih sredstev ali rezervno listo, na podlagi katere se lahko povečuje obseg financiranja že odobrenih projektov.

1. **Določitev višine financiranja**

Projekt se lahko financira do 100% vrednosti upravičenih stroškov, po načelu sorazmerne razdelitve sredstev glede na korekcijski faktor.

Višina financiranja (VS) se določi na podlagi zaprošene vrednosti (ZV) in doseženega števila točk (ŠT), pri čemer se zaradi uskladitve z višino razpoložljivih sredstev (RS) dobljena vrednost (VS1) pomnoži s korekcijskim faktorjem (KF).

= seštevek zaprošenih vrednosti vseh odobrenih projektov, pomnožen s številom točk (/100).

Končni znesek se zaokroži na celo število v EUR.

Ne glede na to, da je minimalna višina zaprošenih sredstev najmanj 2.000 EUR, lahko prijavitelj prejme nižji znesek od minimalno zaprošenega.

1. **Predvidena vrednost sredstev razpisa**

Predvidena vrednost razpoložljivih sredstev razpisa JPR-Romi-2024 je **142.115,00 EUR**, sredstva so zagotovljenana proračunski postavki št. 131117 »Kulturna dejavnost romske skupnosti« v sprejetem proračunu Republike Slovenije za leto 2024.

Opozorilo:

Izvedba postopka javnega razpisa JPR-Romi-2024 je vezana na proračunske zmožnosti ministrstva, pristojnega za kulturo. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka javnega razpisa, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.

Če se v času izvedbe postopka javnega razpisa JPR-Romi-2024 zmanjša obseg sredstev, ki so v državnem proračunu namenjena za kulturo, do takšne mere, da ne zagotavlja izpolnitve ciljev javnega razpisa, lahko ministrstvo iz tega razloga postopek javnega razpisa ustavi, oziroma v primeru že zaključenega izbora projektov zniža obseg financiranja, spremeni ali pa prekine že sklenjene pogodbe o financiranju in izvedbi projektov. Če se poveča obseg sredstev javnega razpisa JPR-Romi-2024 lahko ministrstvo v primeru že zaključenega izbora projektov zviša obseg financiranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Upravičeni stroški**

**Upravičeni stroški,** ki jihfinancira ministrstvo, so:

* **programski stroški projekta**, ki:
* izhajajo iz predmeta pogodbe,
* so nujni za kvalitetno izvedbo financiranega projekta,
* nastanejo izključno za namen realizacije financiranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali,
* so transparentni in preverljivi,
* temeljijo na verodostojnih knjigovodskih in drugih listinah,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija).
* niso in ne bodo istočasno financirani od drugih sofinancerjev projekta (dvojno financiranje);
* **posredni stroški projekta**, ki:
  + nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Programski stroški projekta** se izkazujejo z računi, pogodbami, potrdili o izvedenih plačilih in drugo finančno dokumentacijo, skladno z veljavnimi računovodskimi standardi. Zahtevana dokazila bodo opredeljena v pogodbi o financiranju kulturnega projekta.

**Posredni stroški** **projekta** so določeni kot povprečnina v višini 10 odstotkov vrednosti z odločbo in pogodbo dodeljenih sredstev financiranja in se ne izkazujejo z dokazili. Posredne stroške je potrebno finančno ovrednotiti v prijavi in zahtevku za izplačilo sredstev, ni jih pa potrebno opredeliti. Posredni stroški smejo biti v finančnem načrtu vključeni pod točko posredni stroški, v kolikor bodo vključeni v druge (programske) stroške projekta, jih bo ministrstvo odštelo od zaprošenih sredstev.

Posredni stroški so na primer: stroški električne energije; stroški porabe kuriv in stroški ogrevanja; stroški vode in komunalnih storitev; stroški odvoza smeti; stroški telefona, telefaksa in elektronske pošte; stroški poštnin in kurirskih storitev; stroški drobnega inventarja, ki se uporablja v projektu; stroški režije in administracije; stroški računovodskih storitev; stroški tekočega vzdrževanja; stroški najema nepremičnin in opreme; zavarovalne premije za objekte in opremo.

Stroški za alkoholne pijače, tobačne izdelke, stroški za reprezentanco in investicije **niso upravičen stroški** projekta**.**

Stroški za alkoholne pijače, tobačne izdelke, stroški za reprezentanco in investicije **niso upravičen strošek** projekta**.** Ker neupravičeni stroški niso prepoznani kot del projekta, niso predmet financiranja in jih prijavitelj ne sme navesti v prijavnem obrazcu.

1. **Obdobje za porabo dodeljenih sredstev**

Obdobje upravičenih stroškov je od 1. 1. 2024 do 31. 12. 2024.

Dodeljena proračunska sredstva morajo biti porabljena v proračunskem letu 2024 oziroma v plačilnih rokih, kot jih določa zakon, ki ureja izvrševanje proračuna Republike Slovenije.

1. **Razpisni rok**

Razpis se začne **8. 3. 2024** in se zaključi **8. 4. 2024**.

1. **Razpisna dokumentacija**

Razpisna dokumentacija obsega:

- besedilo javnega razpisa JPR-Romi-2024,

- prijavni obrazec za posamezen kulturni projekt z izjavami in finančnim načrtom

- obvestilo posameznikom glede obdelave podatkov pri javnem razpisu in

- vzorec pogodbe o financiranju kulturnega projekta (za organizacije in za ustvarjalce posebej).

Razpisno dokumentacijo lahko prijavitelj natisne s spletne strani ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/> ali v razpisnem roku dvigne v glavni pisarni ministrstva, Maistrova 10, Ljubljana, v času uradnih ur ministrstva.

1. **Način pošiljanja in vsebina vlog**

**14. 1. Označba vlog in način oddaje vlog**

Prijavitelj mora vlogo za financiranje kulturnega projekta oddati v zaprti ovojnici, ki je na prednji strani označena s pripisom **»Ne odpiraj – prijava na javni razpis JPR-Romi-2024«**, na naslov: Ministrstvo za kulturo, Maistrova 10, 1000 Ljubljana.

Na zadnji strani ovojnice je treba navesti popolni naziv in naslov prijavitelja (iz vloge).

Prijavitelj lahko na razpis odda največ tri (3) vloge iz treh (3) različnih področij javnega razpisa. Če bo prijavitelj predložil več vlog ali za enaka področja, bo upoštevana tista vloga, ki bo na ministrstvu evidentirana kot prvo prispela.

Prijavitelj mora za vsak projekt oddati svojo vlogo v ločeni ovojnici. Če bo prijavitelj v eni ovojnici poslal več vlog hkrati, bo upoštevana tista vloga, ki bo v ovojnici zgornja, ostale vloge pa bodo zavržene (kot neupravičena oseba).

Prijavitelj lahko vlogo dopolnjuje oziroma spreminja do preteka razpisnega roka. Dopolnitev oziroma sprememba vloge mora biti na ovojnici izrecno označena z navedbo, na kateri razpis in vlogo se nanaša.

Na javnem razpisu lahko z istim projektom kandidira le en prijavitelj. V primeru, da bo več prijaviteljev na javnem razpisu kandidiralo z istim projektom, bodo vse vloge zavržene iz razloga neizpolnjevanja pogojev razpisa (kot neupravičene osebe).

Vsi podatki vlog, prispelih na javni razpis, so informacija javnega značaja skladno z zakonom, ki ureja dostop do informacij javnega značaja, razen tistih delov vloge, ki jih prijavitelj posebej označi kot poslovno skrivnost skladno z zakonom, ki ureja gospodarske družbe. Poslovna skrivnost se ne more nanašati na celotno vlogo ali na dele vloge v zvezi z izpolnjevanjem pogojev ali ocene vloge na podlagi razpisanih meril.

Z oddajo vloge prijavitelj potrjuje, da se strinja z vsemi pogoji in kriteriji javnega razpisa.

**14. 2.** Prijavitelj mora vlogo za financiranje kulturnega projekta izpolniti na **ustreznem prijavnem obrazcu** za posamezen kulturni projekt, ki jih ne sme spreminjati, ter mora vsebovati vse obvezne podatke in priloge, določene v razpisni dokumentaciji. Obrazec podpiše odgovorna oseba. V primeru, da je podpisnik prijavnih obrazcev pooblaščena oseba za podpis, je potrebno vlogi priložiti veljavno pooblastilo.

**14. 3. Priloge**

Izpolnjevanje pogoja, da ima organizacija v ustanovnem aktu ali drugem ustreznem pravnem aktu opredeljeno delovanje na področju kulturno umetniških dejavnosti v RS ter delovanje na področju romske skupnosti v RS, se preverja iz ustanovnega akta ali drugega ustreznega pravnega akta (statut organizacije, Akt o ustanovitvi zavoda ipd.).

Izpolnjevanje pogoja, da je ustvarjalec na dan objave javnega razpisa vpisan v razvid samozaposlenih v kulturi, se preveri v Razvidih in evidencah Ministrstva za kulturo (REMK).

Ministrstvo lahko po uradni dolžnosti pridobi dokazila glede izpolnjevanja pogojev iz uradnih evidenc. **Za hitrejšo obravnavo vloge** pa lahko prijavitelj navedena potrdila iz uradnih evidenc priloži sam (fotokopijo overjenega ustanovnega ali drugega ustreznega pravnega akta prijavitelja ali odločba o vpisu v register samozaposlenih na področju kulture).

**Obvezne so priloge:**

Za kulturni projekt, ki spada na **področje mednarodnega sodelovanja Romov**, mora prijavitelj priložiti tudi vabilo tujega organizatorja in utemeljiti svojo udeležbo.

Za projekte na **področju založniške in izdajateljske dejavnosti** mora prijavitelj priložiti: za knjižno izdajo rokopis (vsaj del rokopisa), za izdajo časopisa zadnjo izdano številko ter za strokovna dela opredelitev metodologije za oblikovanje strokovnega dela.

**Priporočene so priloge,** ki kakorkoli dokazujejo izpolnjevanje temeljnih in prednostnih kriterijev.

**Obvestilo posameznikom glede obdelave osebnih podatkov pri javnem razpisu** je samo informacija, katere podatke se obdeluje, namen in čas obdelave, rok hrambe, kategorije uporabnikov osebnih podatkov, pravna podlaga za zakonitost obdelave, ukrepi za varovanje in pravice posameznika. Obvestilo je namenjeno prijavitelju in se ga ne posreduje k vlogi.

1. **Odpiranje, dopolnjevanje ter zavrženje vlog**

Odpiranje prispelih vlog bo potekalo v prostorih Ministrstva za kulturo RS, Maistrova 10, 1000 Ljubljana, po poteku roka za oddajo vlog. Odpiranju prispelih vlog lahko prisostvuje prijavitelj oziroma njegov predstavnik. Datum odpiranja prispelih vlog bo objavljen na spletni strani ministrstva 3 dni pred dnem začetka odpiranja.

Za vsako vlogo komisija za odpiranje vlog ugotovi, ali je pravočasna ali jo je podala oseba, ki izpolnjuje v javnem razpisu določene pogoje (upravičena oseba), in ali je popolna glede na besedilo javnega razpisa (formalna popolnost).

Vloga se bo štela za pravočasno, če je bila do navedenega roka:

- poslana po pošti kot priporočena pošiljka, ki bo označena s poštnim žigom do vključno dne

8. 4. 2024,

- poslana po pošti kot navadna pošiljka, ki bo v vložišče ministrstva prispela do vključno dne

8. 4. 2024 (prijavitelj mora upoštevati čas za dostavo pošiljk) ali

- ali je najpozneje do 8. 4. 2024 v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva.

Prijavitelj, čigar vloge ne bo izpolnjevala splošnih pogojev iz točke 4. tega razpisa, se bo štel za neupravičeno osebo, njegovo vlogo ministrica zavrže s sklepom.

Vloge, ki jih bodo prijavitelji vložili po preteku razpisnega roka, ministrica zavrže s sklepom kot nepravočasne.

Če je vloga formalno nepopolna (ne bo vsebovala vseh obveznih sestavin), bo prijavitelj pozvan, da jo dopolni. Prijavitelj mora vlogo dopolniti v petih (5) dneh od prejema poziva k dopolnitvi. Dopolnitev vloge mora vsebovati obvezno oznako, na kateri razpis in vlogo se nanaša. Prijavitelj v dopolnitvi **ne sme spreminjati** višine zaprošenih sredstev ali tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je ministrstvo prejelo v postopku dodelitve sredstev. Če prijavitelj vloge ne dopolni ali ustrezno ne dopolni v zahtevanem roku, ministrica vlogo zavrže s sklepom.

1. **Odločanje o izboru**

Predlog projektov, katerih izvedbo bo financiralo ministrstvo, bo oblikovala strokovna komisija, upoštevajoč njihovo finančno zahtevnost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica na podlagi predloga strokovne komisije.

Ministrica o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in višini financiranja ali o zavrnitvi financiranja posameznega projekta.

Ministrstvo si pridržuje pravico, da lahko javni razpis prekliče kadarkoli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa.

Ministrstvo lahko ob naknadni ugotovitvi o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo.

1. **Obveščanje o izboru**

Ministrstvo bo prijavitelje o izidih razpisa obvestilo najkasneje v 60 dneh po zaključku odpiranja vlog, prispelih na javni razpis, ki se bo začelo po preteku roka za oddajo vlog in zaključilo na dan prejema zadnje po pozivu dopolnjene vloge oz. ko se iztečejo vsi roki za dopolnjevanje vlog.

Prijavitelj lahko v roku 30 dni od prejema odločbe vloži tožbo na Upravno sodišče RS. V skladu s petim odstavkom 94. člena ZUJIK je vložitev tožbe dovoljena zaradi bistvenih kršitev postopka, izbire izvajalca, ki ne izpolnjuje pogojev oziroma očitne kršitve kriterijev vrednotenja in ocenjevanja. Vložena tožba ne zadrži podpisa pogodb z drugimi izbranimi prijavitelji.

Rezultati javnega razpisa bodo javno objavljeni na spletni strani ministrstva: http://www.gov.si/drzavni-organi/ministrstva/ministrstvo-za- kulturo.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Marjeta Preželj, telefon: (01) 369 5888, e-pošta: marjeta.prezelj@gov.si.

dr. Asta Vrečko

ministrica